**Mier Slovensku – stop progresivizmu.**

Na Hviezdoslavovom námestí v Bratislave bolo 20. marca krásne, slnečné popoludnie. Uskutočnil sa tam míting s názvom, uvedeným v nadpise. Míting skvele moderovala pani Ľubica Cintulová. K prítomným sa prihovorili bývalí čelní predstavitelia štátu Ján Čarnogurský a Jozef Prokeš, súčasní poslanci NRSR páni Ivan Hazucha a Pavol Ľupták. Prihovoril sa aj predseda JDS pán Michal Kotian a Pavol Slota, nastupujúca mladá tvár slovenskej politiky. O umelecké vložky vynikajúcej kvality sa postaral operný spevák Ivan Ožvát a recitátor Jozef Šimonovič svojím vynikajúcim umeleckým prednesom. Zásadnou charakteristikou mítingu bola vysoká kultivovanosť a odbornosť prezentovaných rečníkov. Mierový pozdrav z Prahy priniesol Pavel Kostka, z pražského Mierového fóra. Dal tým mítingu medzinárodný rozmer.

Najdôležitejší odkaz z mítingu predniesol Ján Čarnogurský vo svojom úvodnom vstupe: V Európe sa schyľuje k historickým tektonickým zmenám, aké sa udejú raz za generáciu. Jednanie Putina a Trumpa mnohí prirovnávajú k Jaltskej konferencii, na ktorej sa načrtli kontúry povojnového usporiadania Európy po II. Sv. vojne, hovoria o Jalte II. Možno sa zanikne pakt NATO, možno sa jeho hranice budú posúvať smerom k Atlantiku. Rysujú sa tu možnosti pre Slovenskú politiku navrhovať novú pozíciu pre Slovensko. V budúcej politickej architektúre Európskeho bezpečnostného systému vytvoriť stredoeurópsku neutrálnu os: Švajčiarsko, Rakúsko, Slovensko, Ukrajina. Garanciu hraníc štátov neutrálnej osi by prevzali veľmoci Rusko a USA. To by predstavovalo ďaleko vyššiu stabilitu európskeho priestoru, ako vymýšľanie spojených európskych vojenských síl. Takéto riešenie by bolo šancou jednak pre USA vycúvať z ukrajinského dobrodružstva s relatívnym zachovaním cti a pre Rusko návrat do stredoeurópskeho priestoru cestou diplomacie, nie cestou vojenskou. Vízia neutrálneho Slovenska, prednesená pánom Čarnogurským, by nemala zapadnúť prachom...

Mimoriadne kultivovaní boli aj účastníci mítingu. Žiadne vulgarizmy, žiadne nadávky, žiadna nenávisť, žiadny alkohol. Korporátne médiá nesklamali. Neprišli, držia líniu Roaring silence, ohlušujúce ticho. Má to aj výhodu, pretože pokojne môžem napísať, že tam bolo 15 000 ľudí, nemá mi to kto vyvrátiť. Ľudia prichádzali, odchádzali, niektorí boli celý míting, niektorí chvíľku. Bolo nás tam do 3 000, ale šírte, že pätnásť...

Dr. Štefan Paulov.